**Aiškinamasis raštas**

2019 m. sausio 10 d.

**1. Sprendimo projekto esmė, tikslai ir uždaviniai.**

Savivaldybės tarybos prašoma pritarti iniciatyvai įamžinti buvusio Lietuvos jūrų laivininkystės įkūrimo iniciatoriaus ir ilgamečio vadovo Alfonso Ramanausko (1929-1998) atminimą Klaipėdoje.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas rengtas, atsižvelgus į gautą prašymą ir nustatyta tvarka jį apsvarsčius.

Dėl Alfonso Ramanausko atminimo įamžinimo į Klaipėdos miesto merą 2018-02-08 raštu (pridedamas) kreipėsi Lietuvos jūrininkų sąjunga (LJS), siūlydama savo lėšomis pakabinti atminimo lentą ant buvusio Lietuvos jūrų laivininkystės (J. Janonio g. 24) pastato, kuriame Alfonsas Ramanauskas dirbo 1969 -1989 metais. Prie rašto pridėtas ir Iniciatyvinės grupės kreipimasis į LJS dėl A. Ramanausko atminimo įamžinimo, Klaipėdos valstybinio jūrų uosto direkcijos, kuriai dabar priklauso pastatas, sutikimas bei atminimo lentos projektas.

Didžiausias A. Ramanausko nuopelnas yra tai, kad jis inicijavo Lietuvos jūrų laivininkystės (LJL) įkūrimą ir 20 metų jai sėkmingai vadovavo. Per tą laiką daug lietuvių kapitonų išaugo nuo paprasto jūreivio iki kapitono, išugdyta daug profesionalių jūrininkų, kurie, Lietuvai tapus nepriklausoma valstybe, užėmė aukštas pareigas jūrinėje sferoje, dėstė aukštosiose mokyklose, dirbo laivybos kompanijose. Jam vadovaujant LJL labai prisidėjo ir prie miesto infrastruktūros vystymo, finansavo daugelio naujų pastatų statybą: Lietuvos jūrų laivininkystės, Jūreivių mokyklos, Jūrininkų ligoninės, „Vanagupės“ poilsio namų Palangoje. Nors LJL laivai plaukiojo su raudona vėliava, tačiau jų registracijos uostas buvo Klaipėda, nemažai laivų su lietuviškais pavadinimais, buvo daug jūreivių ir kapitonų su lietuviškomis pavardėmis. Taip Lietuvos ir Klaipėdos vardas buvo garsinamas pasaulyje.

Vadovaujantis Klaipėdos miesto savivaldybės tarybos 2009 m. lapkričio 26 d. sprendimu Nr. T2-394 patvirtintu Žymių žmonių, istorinių datų, įvykių įamžinimo ir gatvių pavadinimų Klaipėdos mieste suteikimo tvarkos aprašu, prašymas buvo svarstytas Žymių žmonių, istorinių datų, įvykių įamžinimo ir gatvių pavadinimų komisijos. 2018 m. gruodžio 18 d. posėdžio metu priminta, kad Alfonsas Ramanauskas yra įrašytas į Jūrinės kultūros asmenybių (Lietuvos jūrinei kultūrai nusipelniusių žmonių) sąrašą, sudarytą Jūrinės kultūros koordinavimo tarybos prie Klaipėdos miesto savivaldybės tarybos. Komisija pritarė A. Ramanausko atminimo amžinimui iniciatorių lėšomis, tai patvirtina komisijos posėdžio protokolas (2019 m. sausio 4 d. Nr. (20.4.)-TAR1-4).

**3. Kokių rezultatų laukiama.**

Bus įamžintas nusipelniusio Klaipėdai ir Lietuvos jūrinei kultūrai žmogaus atminimas.

**4. Sprendimo projekto rengimo metu gauti specialistų vertinimai.**

Kreiptasi į Lietuvos gyventojų genocido ir rezistencijos tyrimo centrą (LGGRTC) ir gautas atsakymas, kad „... duomenų, kad Alfonsas Ramanauskas, g. 1929, buvo susijęs su sovietinėmis represinėmis ar slaptomis tarnybomis, nėra.“

**5. Išlaidų sąmatos, skaičiavimai, reikalingi pagrindimai ir paaiškinimai.**

Atminimo lenta bus gaminama iniciatorių lėšomis, todėl skaičiavimai neteikiami.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – Klaipėdoje bus įamžintas žymaus žmogaus atminimas.

Neigiamų pasekmių nenumatoma.

Pridedama – Rengimo medžiaga (17 lapų):

Lietuvos jūrininkų sąjungos 2018- 02-08 raštas (12 lapų);

Žymių žmonių, istorinių datų, įvykių įamžinimo ir gatvių pavadinimų komisijos posėdžio protokolas (2019 m. sausio 4 d. Nr. (20.4.)-TAR1-4) (4 lapai).

LGGRTC 2018-11-28 raštas „Dėl informacijos apie Alfonsą Ramanauską“ (1 lapas).

Kultūros skyriaus vedėja Eglė Deltuvaitė

V. Pakalniškis, 39 61 75